เสนอชื่อ“ปลัดคลัง”คนใหม่สัปดาห์หน้า
โค้งท้ายตั้งปลัดคลัง เสนอชื่อให้ ครม. เห็นชอบสัปดาห์หน้า พร้อมโยกย้ายใหญ่ "สันติ" เตรียมหารือ "ปรีดี" แบ่งงานในกระทรวง
14 ส.ค. 2563

นายสันติ พร้อมพัฒน์ รมช.การคลัง กล่าวว่า ในการประชุมคณะรัฐมนตรี (ครม.) สัปดาห์หน้า คลังจะเสนอชื่อปลัดคลังคนใหม่ให้ ครม. เห็นชอบ แทนนายประสงค์ พูนธเนศ ปลัดคลัง ที่จะเกษียณอายุราชการในเดือน ก.ย. 2563 คาดว่าจะเป็นการเสนอตำแหน่งปลัดคลังเพียงตำแหน่งเดียวก่อน หลังจากนั้นจึงจะมีการเสนอโยกย้ายตำแหน่งอื่น ๆ ในภายหลัง
ทั้งนี้ การแต่งตั้งปลัดคลังคนใหม่ต้องคุยกับหลายฝ่าย ทั้ง รมว.คลังต้องเห็นชอบ และต้องหารือกับ นายสุพัฒนพงษ์ พันธ์มีเชาว์ รองนายกรัฐมนตรี และ รมว.พลังงาน ในฐานะที่กำกับดูแลกระทรวงการคลัง และสุดท้ายพล.อ.ประยุทธ์ จันทร์โอชา นายกรัฐมนตรี และ รมว.กลาโหม ต้องเห็นด้วย จึงจะเสนอให้ที่ประชุม ครม. พิจารณา
สำหรับปลัดคลังคนใหม่ จะมาจากคนในหรือข้ามกระทรวงมายังบอกไม่ได้ ทุกคนมีความสามารถ ทั้งรองปลัดกระทรวง อธิบดีกรมต่างๆ เพราะบุคคลากรของคลังทั้งหมดมีคุณภาพทั้งนั้น
“ในเดือน ก.ย. 2563 จะมีการโยกย้ายใหญ่ในคลัง หลังจากที่แต่งตั้งปลัดคลังคนใหม่ เพราะว่ามีผู้บริหารระดับสูงเกษียณอายุ แต่ทั้งหมดต้องขึ้นอยู่กับ รมว.การคลัง หากเห็นว่าสมควรที่จะเสนอโยกย้ายใหญ่ให้ ครม.เห็นชอบ พร้อมกับการแต่งตั้งปลัดคลังคนใหม่ในสัปดาห์หน้าก็เป็นไปได้ แต่ที่หารือกันเบื้องต้นจะเสนอแต่งตั้งปลัดก่อน จึงจะเสนอโยกย้ายใหญ่ในภายหลัง” นายสันติ กล่าว
สำหรับ กรณีที่นายกุลิศ สมบัติศิริ ปลัดกระทรวงพลังงาน จะข้ามห้วยมานั่งตำแหน่งปลัดกระทรวงการคลังนั้น นายสันติ กล่าวว่า ไม่ใช่เรื่องแปลก เพราะนายสุพัฒนพงษ์ เป็นรองนายกรัฐมนตรีที่ กำกับดูแลกระทรวงพลังงานและกระทรวงการคลังด้วย และคนที่จะมาเป็นปลัดคลังเป็นคนที่มีความรู้ความสามารถ กระทรวงการคลังก็ไม่ได้ปิดกั้น หรือรังเกียจแต่อย่างใด
นายสันติ กล่าวว่า ขณะนี้ยังไม่ได้แบ่งงานกับนายปรีดี ดาวฉาย รมว.การคลัง เพราะว่าต้องรอประชุมเพื่อมอบนโยบายให้ผู้บริหารกระทรวงการคลังทั้งหมดในวันที่ 17 ส.ค. นี้ โดยยืนยันว่าไม่มีปัญหาในเรื่องการแบ่งงานกัน หาก รมว.การคลังให้ดูหน่วยงานไหน ก็พร้อมรับผิดชอบอย่างเต็มที่ แนวทางการทำงานของผมยังเหมือนเดิม ประสานงานกันได้ดีเหมือนช่วงที่ทำงานร่วมกับนายอุตตม สาวนายน อดีต รมว.การคลังคนก่อน
“ในฐานะ รมช.การคลัง ไม่ได้ตั้งเป้าหมายว่าจะต้องดูแลกรม กอง ไหนเป็นพิเศษ เพราะส่วนตัวมั่นใจว่าจะสามารถบริหารได้ทุกหน่วยงาน เนื่องจากการทำงานในปัจจุบันขึ้นอยู่กับข้าราชการ หากข้าราชการให้ความร่วมมืองานทุกอย่างก็เดินหน้าได้ทั้งหมด ผมเป็นฝ่ายนโยบาย หากสามารถมีนโยบายที่ดีสำหรับประชาชน ก็เชื่อว่าข้าราชการก็พร้อมจะดำเนินการอยู่แล้ว” นายสันติ กล่าว